Departement sê video’s van LUR is gedokterSindiswa Gomba (Foto: ANA) Die provinsiale departement van gesondheid het gesê die twee video’s van Sindiswa Gomba, LUR van gesondheid in die Oos-Kaap, waarin sy glo ’n wind in die een laat en ’n rassistiese opmerking in die ander maak, is geredigeer. Die onderskeie video’s is vandeesweek wyd op sosiale media versprei nadat Gomba Maandag ’n televisieonderhoud met SABC News gedoen het. Die betrokke onderhoud is gevoer kort nadat Kubaanse dokters na die Oos-Kaap gestuur is om gesondheidwerkers by te staan wat oorval is met Covid-19-gevalle. In die een video kla die LUR glo dat die provinsie nie “wit” Kubaanse dokters soos Noordwes ontvang het nie. Nog ŉ video is later versprei waarin Gomba gedurende ŉ TV-onderhoud oor haar woorde struikel en blykbaar ŉ wind in die proses laat. Sy vra dan om verskoning aan die persoon wat die onderhoud voer. Sizwe Kupelo, woordvoerder van die departement, het egter Dinsdag in ŉ verklaring gesê dié video’s is gemanipuleer en word deur die departement veroordeel. Volgens Kupelo het Gomba in werklikheid om verskoning aan die premier gevra omdat die dokters nie korrek aangetrek was vir die geleentheid nie; hulle het daarna wit doktersjasse gekry. “Om die video te wysig om by ’n sekere narratief te pas, is kwaadwillig en is bedoel om die LUR as ’n rassis voor te stel wat nie verder van die waarheid kan wees nie,” het Kupelo gesê. Wat die tweede video betref, het Kupelo gesê die kameraspan kan daarvan getuig dat Gomba nie gedurende die onderhoud ŉ wind gelaat het nie, maar om verskoning gevra het nadat sy haar verkeerd uitgedruk het. Volgens Kupelo is die klankeffek in die video wat op sosiale media versprei is, geredigeer. Die departement bestempel die video’s as ŉ aanval op die LUR se karakter in ’n poging om haar uit haar amp te verwyder.